次韵子由論書
作者：蘇軾
朝代：宋

paragraphs: 吾雖不善書，曉書莫如我。
苟能通其意，常謂不學可。
貌妍容有矉，璧美何妨橢。
端莊雜流麗，剛健含婀娜。
好之每自譏，不獨子亦頗。
書成輒棄去，謬被傍人裹。
體勢本闊落，結束入細麽。
子詩亦見推，語重未敢荷。
爾來又學射，力薄愁官笴。
多好竟無成，不精安用夥。
何當盡屏去，萬事付懶惰。
吾聞古書法，守駿莫如跛。
世俗筆苦驕，衆中强嵬騀。
鍾張忽已遠，此語與時左。